
AIŠKINAMASIS RAŠTAS
DĖL NEKILNOJAMOJO TURTO PERDAVIMO VALDYTI, NAUDOTI IR DISPONUOTI JUO PAGAL PATIKĖJIMO SUTARTĮ UAB „AUKŠTAITIJOS VANDENYS“

2026 m. lapkričio 4 d.
Panevėžys


1. Sprendimo projekto tikslai ir uždaviniai: 
Pagal Panevėžio miesto savivaldybės administracijos, UAB „Aukštaitijos vandenys“ ir fizinių ir (ar) juridinių asmenų pasirašytas trišales Savivaldybės infrastruktūros plėtros sutartis buvo atlikti Savivaldybės infrastruktūros tinklų įrengimo darbai, kurie perduoti Panevėžio miesto savivaldybės nuosavybėn. Geriamojo vandens tiekimo ir buitinių nuotekų tvarkymo paslaugas Panevėžio mieste teikia uždaroji akcinė bendrovė „Aukštaitijos vandenys“. 
Parengtas Savivaldybės tarybos sprendimo projektas, kuriuo siūloma perduoti Savivaldybei nuosavybės teise priklausančią infrastruktūrą (vandentiekio ir buitinių nuotekų tinklus) geriamojo vandens tiekėjui ir nuotekų tvarkytojui Panevėžio mieste.

2. Siūlomos teisinio reguliavimo nuostatos, laukiami rezultatai: 
Vadovaujantis LR vietos savivaldos įstatymo 6 str. 30 p., šilumos ir geriamojo vandens tiekimo ir nuotekų tvarkymas yra savarankiška savivaldybės funkcija.
Vadovaujantis LR valstybės ir savivaldybių turto valdymo, naudojimo ir disponavimo juo įstatymo 12 str. 2 d. 3 punktu ir 4 dalimi, kitiems juridiniams asmenims savivaldybės turtas patikėjimo teise gali būti perduodamas pagal turto patikėjimo sutartį tik tais atvejais, kai įstatymais jiems pavesta įgyvendinti savivaldybių funkcijas.

3. Lėšų poreikis ir šaltiniai: 
Savivaldybė išlaidų neturės. Turto įsigijimo vertė – 506 820,00 Eur.

4. Sprendimui priimti reikalingi pagrindimai, skaičiavimai ar paaiškinimai: 
Vadovaujantis teisės aktais, sprendimą dėl turto perdavimo patikėjimo teise pagal patikėjimo sutartį kitiems juridiniams asmenims priima Savivaldybės taryba.

5. Kieno iniciatyva parengtas sprendimo projektas: 
Sprendimo projektą parengė Turto valdymo skyrius remdamasis Savivaldybės administracijos Miesto infrastruktūros skyriaus 2026 m. rugpjūčio 6 d., 2026 m. rugsėjo 15 d., 2026 m. spalio 9 d. tarnybiniais pranešimais Nr. D2-1004, D2-1151, D2-1267 „Dėl turto perdavimo infrastruktūros valdytojui (UAB „Aukštaitijos vandenys“)“.

PRIDEDAMA:
Savivaldybės administracijos Miesto infrastruktūros skyriaus 2026 m. rugpjūčio 6 d., 2026 m. rugsėjo 15 d., 2026 m. spalio 9 d. tarnybiniai pranešimai Nr. D2-1004, D2-1151, D2-1267 „Dėl turto perdavimo infrastruktūros valdytojui (UAB „Aukštaitijos vandenys“)“kopijos, 4 lapai.


Turto valdymo skyriaus vyriausiasis specialistas			Albertas Dragūnas		
